Preg. Cuix huel moyollocacopa oticmotlaçòtili in çan çe huel nelli Dios?	
R. Notàtzine ca niman àmo, ca intlà onicnotlaçòtiliani, àmo momoztle nicnotlàtolpanahuilizquia, ic ipampa mixpantzinco nicnocuitia ca cêca huel onicnoyolìtlacalhuilitzino.	
	
P. Cuix quemanian otichico tlaneltocac, otimoyoltzotzon itechcacopa in totlaneltoquiliz in motenehua Fè Catholica?	
R. Quemàcatzin I. àmotzin.	
	
P. Cuix otimotlapololti inìquac titemiqui, cuix oticneltocac in motemic, ànoçe otimotetzahui in ìquac tzàtzi in tecolotl, in chiquàtli?	
R.	
	
P. Auh ca huel motechmonequi inic timaquixtiloz, tic moneltoquitiz inDios teTàtzin, Dios tePiltzin, Dios Espiritu Santo Eintzitzin Teotlacatzitzintin, auh caçâ çe huelnelli TeotlDios.	

Preg. Cuix çan nen, çan tlapic otic motenehuili in imahuiztocatzin Dios, ànoçe iztlacatiliztica otic quetz in santa Cruz, inic neltocoz in moztlacatlàtol?	
R. Ca quemàcatzin I. àmotzin.	
	
P. In ìquac otitlaneltili juramentototica, cuix otoliniloc inmohuâpo, ànoçe omahuizpololoc, ànoçe ocuililoc iniaxca, initlatqui?	
R. Ca quemàcatzin. I. àmotzin.	
	
P. Cuix quemanian iztlacatiliztica ixpan justicia otic teilhui in mohuampo, ic otoliniloc, omahuizpololoc, ànoçe itlatqui ocuililoc?	
R. Ca quemàcatzin. I. àmotzin.	
	
P. Cuix queman otiztlacat ixpan in moteyolcuitìcauh, otic ixpachò in motlàtlacol: ànoçe initechcopa in monenamictiliz: ànoçe testigo otimoquetz, mohuampohuan innenamictilizpan àmo melahuac in otiquìto, àmo oticnexti inic ìtlacahui nenamictiliztli in iuh ticmatìa?	
R. Ca quemàca. I. àmotzin.	

Preg. Cuix otic tlatzihuizcauh iniMissatzin toTecuiyo Domingotica, ihuan huey ilhuitl ipan in huel amonahuatil?	
R. 	
	
[Fol. 28] P. Cuix otitlatequipanò, otic toton in monetlaecoltiliz Domingotica, ànoçe huey ilhuitl ipan?	
R. 	
	
P. In mochan tlaca cuix otiquintlatequipanolti Domingotica ic oçiauhque, ànoçe àmo quittaque in iMissatzin toTecuiyo Dios?	
R.	
	
P. Cuix Domingotica ihuan huey ilhuitl ipan otitlateomà, otitlatlatlauhtì, ànoçe otitlahuanato in ìquac titlateomatizquia?	
R.	
El numero de los peccados se à de preguntar siempre; y en diziendo lo que comettò, pregunte el confessor (quantas vezes hiziste ese peccado) dizendo: Quezquipa oticchiuh inon tlàtlacolli? y el penitente responde, Ceppa, oppa, iexpa, nappa, macuilpa, chiquaceppa, &c.	

Preg. Cuix otictlacama in mo tà, in monan? cuix otiquìn mahuiztili, ànoçe otiquin toli ni, ànoçe çeme itech otimayauh otic mictì?	
R. Ca quemàcatzin. I. àmotzin.	
	
P. In ìquac tlapechpan onoquè, ococolizcuiquè, cuix otiquinmocuitlahuì, otiquintequi panò, otiquintlamacac?	
R.	
	
P. In monamic, mopilhuan, ihuan in mochtin mochan tlaca, cuix teoyotica tiquinmocuitlahuia inic quimomachtizque in teotlatolli, ihuan inic çe çen xiuhtica moyolcuitizque, ihuan quicaquizque Missa?	
R.	
	
P. Xicmocaquiti nopiltzine ca mochi in nepapan tlàtlacolli mochan chihualo, auh motlatzihuiliztica àmo tictecahualtia, ca mochi momamal, ca ic mitzmo tlatzacuiltiliz in toTecuiyo.	

Preg. Cuix acà momac omic, oticmictì, ànoçe motlahuelcopa otic miquiz elehui?	
R.	
	
P. Cuix aca oticpaìtì inic miquiz, ànoçe ic cocolizcuiz?	
R.	
	
P. Cuix açà çeme otztiticatca oticpàitì inic motlatlaxiliz, ànoçe otic mictì, otic mauhtì, ànoçe ìtla otic chihualtì inic ohuetz in piltzintli?	
R.	
	
P. Cuix çan moyollocacopa oti monòmàhui inic otimotlatlaxili momauhcacopa, ànoçe çan pàtli otiquic, inic ohuetz in piltontli?	
R.	
	
P. Auh in piltôtli inotictlaz, cuix omoqua atequìtia, anoçe çan iuh omic ayamo tlaquatequilli?	
R.	
	
P. Cuix aca çihuatl otic cuitlahuilti inic motlatlaxiliz, ànoçe itlà xihuitl otiquiti, ànoçe pàtli otic machtì inic quitlaçaz iniconeuh?	
R.	

P. Cuix otimomemecati, cuix acà çihuatl tic huicatinemì initechpa otitlàtlaco?	
R.	
	
[Fol. 29] P. Quezquintin in çihuà intech otitlàtlaco?	
R. Ca çe, I. ome, I. ei.	
	
P. Inon çihuatl cuix tenamic, noçè icno çihuatl, ànoçe huel ichpochtli?	
R.	
	
P. In ichpochtli on, in ìquac otic xapotlac, cuix otic huilan, otic tititz; otic cuitihuetz, otic tlapaliuhcacuic, noçè tlatenehualiztica, ànoçe çâ iyollocacopa?	
R.	
	
P. In çeme yèhuantin çihuà ointech tàçic, cuix mohuayolqui, noçè monamic ihuayolqui çentlamanpan, ontlamanpan?	
R.	
	
P. In yèhuantin in çihuà inin techpa otitlàtlacò, cuix miximatia, ànoçe quen monotzaya in ipan ontlamantli nehuayolcatiliztli?	
R.	
	
P. Cuix quemanian otimomachiuh, inic momatica tic quixtia motlacaxinachyo, tic ahuiltia in motlaelnacayo?	
R.	
	
P. Auh in ìquac iuh tic chi huaya cuix acà çihuatl tiquilnamicticatca ichpochtli, icnoçihuatl, ànoçe tenamic?	
R.	
	
P. In ìquac itlan ticatca inmonamic, ànoçe çeme momecahuâ cuix quêman motlahuancacopa itech otàçic in icuitlapampa in inemanahuiampa, ànoço in ìquac tiyolqui?	
R.	
Aduierta el confessor, que si alguna vez el indio dixere: onic tzincolhui, onic tzincolhuazhui in nonamic icuitlapampa itech onàcic titixnamictoquè, que todos son modos comunes, y para satisfacerse bien, preguntele: Cuix oncan inic çihuatl otic chiuh: hiziste esto por el vaso comun, y ordinario? que luego se declararà el penitente.	
	
P. Cuix otimomàpilchiuh in ìquac moçel ticochì, ànoçe occentlamantli ica timoçihuayohuia in ìquac tiquilnamiqui oquichtli?	
R.	
	
P. Cuix quemanian timoquequètzalhuia in ìquac titeçì timoyòyoma, ànoçe in ìquac canà tehuatica quiça moçihuayo?	
R.	
Todas estas preguntas, que se hazen en este precepto à los varones se pueden hazer à las hembras mudando los generos desta manera: donde dize otic se diga omitz; y donde dize çihuatl, diga oquichtli; y donde dize ichpochtli, diga, telpochtli, &c.	

Preg. Cuix itlà tlein teaxca, tetlatqui otiquichtec tlaçòtli, patìo, tomin, totolin tilmàtli, ichcatl, tòmitl, tepoztli, ànoçe occentlamantli?	
R.	
	
P. In teaxca, tetlatqui cuix otic motechti, ànoçe itlà otic ichtacacuili in mohuampo?	
R.	
	
P. Cuix canà temilpan otiquichtequito miec çentli, elotl, ayòtli, yahuitl, ànoçe otictemàmacac, ànoçe oticnamacato?	
R.	

	
Preg. Cuix queman huey iztlacatiliztli otiquìto?	
R.	
	
P. Cuix acà çeme mohuampohuan otic tepotzìto, otic tentlapiqui, huey tlàtlacolli oitech tic tlamì iztlacatlàtoltica, ic opinauhtiloc, otlatzacuiltiloc, otòtococ, ihuan itomin oquipòpolò?	
R.	
	
P. Quezqui tlacatl in ixpan otiquìto inon moztlacatlàtol?	
R.	
	
P. Auh xiccaqui nopiltzinè ca çenca otitlàtlaco; yè ica çenca motech monequì timotlàtolcuepaz, timotlàtol melahuatiuh in imixpan iztlacatiliztìca otitlàto, inic occeppa cuepililoz imahuizço in mohuampo otictlàtlacolpiquili.	

Preg. Cuix moyollocacopa otic elehui in teçihuauh, ànoço motlalnamiquiliztica, mixtelolòtica otiquittac, otic ixelehui, otic nec ma itechcopa xitlàtlaco intlatihuelitini?	
R.	
	
P. Cuix itla otiquilhuì, ànoçe otic camanalnonotz, ànoçe otic ixnotz, ànoçe otic huetzquilì?	
R.	

Preg. Cuix itla tlein teaxca, tetlatqui moçenyollocacopa otic elehui, auh otimoyolnonotz ntla tihuelitini otic ichtequizquia; ànoçe acà motencopa iuh oquichiuh?	
R.	
	
P. Auh in otic elehuìca tic ichtequizquia cuix teopantlatquitl, ànoço itlà itechtzinco pohuia inDios toTecuiyo Iesu Christo?	
R.	
	
Notecuiyoè. Notemaquixticatzinè: cenca niyoltonehua, cenca ninotequipachohua, inic onimitz noyolìtlacalhui in tiçenquizcatlaçòtlaloni, tinotechiuhcatzin, tinoTeotzin, tinoTemaquixtìcatzin. Auh ca nino nètoltia, nitlaçemìtoa in mixpantzinco inic aocmo nitlàtlacoz, aocmo occeppa nimitz notlàtolpanahuiliz; ma ic xinechmopalehuili in moteicnelilitzin, motequaltililiz graciatzin; ca nimitz notemachia ca tinechmopopolhuililiz in notlàtlacol, ihuan tinechmomatzitzquilìtzinoz inic aocmo ninotlàtlacol çoquineloz in ixquichca nomiquiztempan. Ma yuh mochihua.	

Pregunta Tlaxinechilhui cuix onca Teotl Dios?	
Repuesta Caquemàca ca onca Teotl Dios.	
	
P. Quezquintin in teteo?	
R. Caçançe huel nelli Teotl Dios.	
	
P. Campa moyetztica inonTeotl Dios?	
R. Caompa moyetztica inilhuicac, ihuan tlalticpac, ihuan nohuian moyetztica.	
	
P. Aquin oquimochihuili inilhuicatl, ihuan tlalticpactli?	
R. Cayèhuatzin in toTecuiyo Dios.	
	
P. Acyèhuatzin in toTecuiyo Dios?	
R. Cayèhuatzin in Santissima Trinidad.	
	
P. Acyèhuatzin in Santissima Trinidad?	
R. Cayèhuatzin in Dios teTàtzin, in Dios tePiltzin, in Dios Espiritu Santo, ey personas çançe huelnelli Teotl Dios.	
	
P. In teTàtzin cuix Teotl?	
R. Caquemàca.	
	
P. In tePiltzin cuix Teotl?	
R. Caquemàca	
	
P. In Espiritu Santo cuix Teotl?	
R. Caquemàca	
	
P. Cuix eintin inTeteo?	
R. Ca àmotzin caçan çe huelnelli Teotl Dios.	
	
P. Acyèhuatzin in Persona Oquichtzintli omochiuhtzino?	
R. Cayèhuatzin inic ome Persona initlaçòpiltzin Dios in toTecuiyo IesuChristo.	
	
P. Acyèhuatzin in toTecuiyo Iesu Christo?	
R. Cayèhuatzin in huelnelli Teotl, ihuan huelnelli oquichtzintli.	
	
P. Auh ac itech oquichtzintli omochiuhtzino in toTecuiyo Iesu Christo?	
R. Ca ichpochxillantzinco in Santa Maria, mochipa huel icpochtli, icaytlamahuiçoltzin in Espiritu Santo.	
	
P. Auh acyèhuatzin incemìcaca ichpochtli Çihuapilli Santa Maria?	
R. Cayèhuatzin in Dios itlaçònantzin incemìcac ichpochtli: auh motemiltitica, ica incenquizca qualtiliztli gracia: ihuan mochi itetzinco catqui inixquich nepapan qualtihuani, yectihuani ilhuicac, ihuan tlalticpac tlatòca Çihuapilli.	
	
P. Auh campa moyetztica inon Çihuapilli, cemìcaca ichpochtli Santa Maria?	
R. Cailhuicac moyetztica icaytlactzin, ihuan iAnimàtzin, inyenecuiltonolicecatzintli, auh totepâ tlàtòcatzin mochiuhtzinotica inixpâtzinco Dios Santissima Trinidad.	
	
P. Auh tleipampa oquichtzintli omochiuhtzino in toTecuiyo Iesu Christo?	
R. Catopampa intitlàtlacoanime inic techmomaquixtiliz.	
	
P. Tlein oquimochihuili in toTecuiyo Iesu Christo in nican tlalticpac inic techmomaquixtiliz?	
R. Catopampa motlaiyohuilti itencopa in Pilato, màmaçoaltiloc itech [crismon] momiquilì, tococ, motemohuì in mictlan, eilhuitica monòma izcalìtzino intlan in mimicque, motlècahui inilhuicac, imayeccampa mehuiltitica initlaçòTàtzin Dios: auh ompa [Fol. 32] hualmehuitiz inquin motlatzontequililiquiuh inyolque, ihuan inmimicque.	
	
P. In toTecuiyo Iesu Christo cuix omomiquili inic Teotl, ànoço inic oquichtzintli?	
R. Ca àmo momiquilì inic Teotl, caçan ixquich inic oquichtzintli omomiquilì.	
	
P. Auh in ìquac miquì tlalticpac tlacatl cuix ihuan miquì iniAnima iniuh miquì itlalnacayo?	
R. Ca àmo miquì iniAnima, caçan ixquich in inacayo miquì.	
	
P. Auh cuix cemìcac miquì ininacayo?	
R. Ca àmotzin, yè ica, ca in ìquac àciztetlatzontequililiz ilhuitl, occepa mocetiliz ininacayo, ihuan ini Anima inic mozcaliz, ihuan cemìcac yoliz.	
	
P. Auh campa yazque in qualtin in ìquac momiquilizque?	
R. Ca ompa inilhuicac, inipampa oquipixque initeotenahuatiltzin Dios.	
	
P. Auh in àmo qualtin campa yazque? 	
R. Ca ompa in mictlan, yè ica àmo huel oquipixquè initeotenahuatiltzin Dios.	
	
P. Tlein quìtoznequi Sâta Yglesia Catolica Romana?	
R. Ca quìtoznequi inin necentlaliliz in mochintin Christianome, inintzontecon mochiuhtzinòtica toTecuiyo Iesu Christo. Auh in nican tlalticpac ipatillotzin intohuey teopixca tlàtòcatzin Santo Padre, in ompa moyetztica huey altepepan Roma.	
	
P. Auh in Angelome ac yèhuantzitzin?	
R. Ca centlamantin yoliliz necuiltonoliz espiritutzitzin, ihuan cemìcac necuiltonolizcuicatica quimoyectenehuilia in toTecuiyo Dios inompa ilhuicac.	
	
P. Auh cuix çan ixquich inintequitzin?	
R. Ca àmotzin, ca ihuan oquin mixquechili in ic totepan tlàtòcatzitzinhuan totematitechancatzitzinhuan, inic huel ipan tòtlatocazque initeotenahuatiltzin, ihuan techmomanahuilizque, inizquìcan toneohuìcanàquilizpan, ihuan in ìquac tomiquiztempan techmomanahuilizque inin huicpa toyaohuan tlatlacatecolo.	
	
P. Ac yèhuatzin inoncan moyetztica inìtictzinco Santissimo Sacramento.	
R. Ca oncan  moyetztica in toTecuiyo Iesu Christo, inhuelnelli Teotl, ihuan huelnelli oquichtzintli, iniuh moyetztica ilhuicac. Amen Iesus.